Eldurinn í Mávahlíð kviknaði út frá potti Upptök eldsins í Mávahlíð fyrr í vikunni liggja nú fyrir en talið er að kviknað hafi í potti á eldavélarhellu . Þrír aðilar voru fluttir á slysadeild í kjölfar brunans en greint var frá því fyrr í dag að tveir þeirra væru alvarlega slasaðir . Samkvæmt tilkynningu voru þau slösuðu öll á þrítugsaldri . Tveir aðilar eru mjög alvarlega slasaðir eftir brunann . Talið er að eldurinn í íbúð í Mávahlíð í vikunni hafi kviknað út frá potti á eldavélarhellu en þetta kemur fram í tilkynningu um málið . Eldsvoðinn , sem átti sér stað í kjallaraíbúð 23. október síðastliðinn , er enn til rannsóknar hjá lögreglu . Fréttablaðið greindi frá því í dag að tveir aðilar sem fluttir voru á slysadeild hafi verið alvarlega slasaðir eftir brunann en í tilkynningu lögreglu kemur fram að þrír aðilar á þrítugsaldri , tveir karlar og ein kona , hafi slasast í brunanum . „ Í grunninn þá er staðan alvarleg , “ sagði Guðmundur Pétur Guðmundsson , lögreglufulltrúi hjá lögreglunni á höfuðborgarsvæðinu , í samtali við Fréttablaðið í morgun . Hann gat ekki gefið frekari upplýsingar um málið að svo stöddu en þá lágu eldsupptök ekki fyrir . Tilkynnt var um eldsvoðann í kringum klukkan hálf tvö aðfaranótt miðvikudagsins 23. október og voru slökkviliðsmenn fljótir að slökkva eldinn . Mikill reykur var í íbúðinni en reykkafarar fundu tvo einstaklinga inni í íbúðinni sem var síðan bjargað út í gegnum glugga íbúðarinnar .